I fremtiden vil ARKEN Museum for Samtidskunst ligge under vand på grund af de stigende have. Det er dén virkelighed, som er afsættet for Come Hell or High Water. Udstillingen iscenesætter ARKEN som et sunket skib under havets overflade – en ark for alle arter i en verden badet i blåt lys. Bogen åbner med et billedværk af SUPERFLEX, der som en flip-bog viser stadier af smeltende is fra deres nye projekt The Ark Factory. Herefter følger en samtale om klimaforandringer og arternes sameksistens samt en billedsektion, der viser både ældre og helt nye værker af SUPERFLEX. Siden 1993 har SUPERFLEX arbejdet som et kunstnerkollektiv. De er optaget af, hvordan sociale, økonomiske og økologiske strukturer kan transformeres. SUPERFLEX’ praksis spænder vidt og omfatter alt fra energisystemer og hypnosesessioner til menneskeskabte stenrev og planteskoler.